Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Qoelet
Cjapitul 12
Altris massimis
12 1 Pense al to creadôr tai dîs de tô zoventût,
prime ch’a vegnin i dîs dal dolôr
e ch’a rìvin i agns che tu varâs di dî:
“Chescj mo no mi plàsin”;
2 prime che si scurissi il soreli,
la lûs, la lune e lis stelis,
prime ch’a tòrnin i nûi dopo dal burlaç.
3 Tai dîs ch’a cloparan i vuardeans di cjase,
a deventaran plets i oms fuarts,
a cessaran de lôr vore chês ch’a masànin,
parcè che a saran restadis in pocjs,
al plombarà il scûr sun chei ch’a cjàlin fûr pai barcons,
4 si sieraran i puartons su la strade;
cuant che al calarà il rumôr de muele,
si cidinarà il cjant dal ucel
e a scomparissaran dutis lis fiis dal cjant;
5 alore si varà pore des rivis
e dai spavents de strade,
e no si bassilarà pal mandolâr,
e la liserte a stentarà a strissinâsi,
e il pevaron si lu butarà di bande,
parcè che l’om s’in’ va inte sô cjase eterne
e i vajadôrs a pètin za i lôr berlis te contrade,
6 prime che si cjonci il fîl d’arint,
ch’al ledi a tocs il lampion d’aur,
che si spachi la vasule di crep inte fontane,
che la cidule e plombi jù tal poç.
7 Alore il pulvin al torne a la tiere dontri ch’al è vignût,
e la soflade de vite e torne a Diu che le à dade.
8 Nuie di nuie, al à dit Qoelet,
dut al è nuie.
Conclusion
9 Qoelet, oltri che jessi savi lui, i insegnà ancje la sience al popul. Al scoltà, al lè a font, al scrivè unevore di massimis.
10 Qoelet al cirì di cjatâ peraulis ch’a plasessin e al scrivè la veretât cun onestât. 11 Lis peraulis dai savis a son tant che spiçots, tant che cjavilis ben plantadis a son lis ricoltis des lôr massimis; tant chês che chês a vegnin fûr dal stes pastôr. 12 Di ce ch’al va plui in là di chest, fi gno, tenti vuardât. A scrivi tancj libris, no si le finissares mai, e il masse studiâ al consume l’om.
13 Fin dal discors. Si à za sintût dut. Ve’ timôr di Diu e met in vore i siei comandaments, parcè che l’om al è dut culì.
14 Diu al clamarà a rispuindi di ogni azion, ancje di ce ch’al è platât, bon o trist ch’al sedi.
Notis:
- 12,1 - Cun grande malinconie, Qoelet al fevele de vecjae viodude come un lunc unviêr cence primevere. Lis parts dal cuarp a son presentadis cun paragons: i vuardeans di cjase a son i braçs e lis mans, i oms plui fuarts a son lis gjambis o i vues, chês ch’a masànin a son i dincj, chei ch’a cjàlin fûr pal barcon a son i vôi, i puartons a son la bocje, il cjant dal ucel e lis fiis dal cjant a son la vôs e lis cuardis vocâls. No si pò però tirâ masse su la precision.
- 12,7 - Il toc no si pò cjapâlu come un at di fede di Qoelet te inmortalitât, dineade cun fuarce e ironie in 3,18-21. Qoelet al dîs dome che cu la muart l’om al fâs la strade contrarie di cuant che al è stât creât (Gjen 2,7).
- 12,9 - La conclusion no je di Qoelet ma di un dissepul ch’al laude l’autôr. O varessin di jessi, come timp, sul scomençâ dal II sec. p.d.C., une gjenerazion plui in ca.
- 12,12 - Il dissepul al torne a dî in struc che la nature e à limitât l’om inte sô pussibiliât di savê e di cirî.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn hun_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn